Euroopa Liidu Teataja L 071 , 21/03/1968 Lk 0008 - 0016

Soomekeelne eriväljaanne: Peatükk 3 Köide 2 Lk 0016

Taanikeelne eriväljaanne: Seeria I Peatükk 1968(I) Lk 0052

Rootsikeelne eriväljaanne: Peatükk 3 Köide 2 Lk 0016

Ingliskeelne eriväljaanne: Seeria I Peatükk 1968(I) Lk 0053

Kreekakeelne eriväljaanne: Peatükk 03 Köide 33 Lk 0014

Hispaaniakeelne eriväljaanne: Peatükk 03 Köide 2 Lk 0109

Portugalikeelne eriväljaanne Peatükk 03 Köide 2 Lk 0109



Nõukogu määrus (EMÜ) nr 316/68, 12. märts 1968, värskete lõikelillede ja värske lõikerohelise kvaliteedistandardite kindlaksmääramise kohta EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, võttes arvesse nõukogu määrust (EMÜ) nr 234/68 elustaimede ja lillekasvatustoodete turu ühise korralduse kehtestamise kohta, [1] eriti selle artiklit 3, võttes arvesse komisjoni ettepanekut ning arvestades, et: ühenduses ning liikmesriikide ja kolmandate riikide vahel kaubeldakse ulatuslikult värskete lõikelillede ja värske lõikerohelisega; on soovitav parandada ja standardida turustatava toodangu kvaliteeti; seepärast tuleks vastu võtta ühised kvaliteedistandardid, ON VASTU VÕTNUD KÄESOLEVA MÄÄRUSE: Artikkel 1 1. Kvaliteedistandardid määratakse kindlaks järgmiste toodete puhul: - ühise tollitariifistiku rubriiki 06.03 A kuuluvad lillekimpudeks või kaunistuseks sobivad värsked lõikelilled ja lillepungad, - ühise tollitariifistiku rubriiki 06.04 A II kuuluv värske lõikeroheline, lehed, oksad ja muud taimeosad. 2. Kõnealused kvaliteedistandardid määratletakse lisades. Artikkel 2 1. Kui artiklis 1 täpsustatud tooted ei vasta kvaliteedistandarditele, ei tohi neid alates 1. juulist 1968: - hulgimüüjate ega otse tootjate poolt ühenduses hulgimüügietapis müüki panna ega müüa, - importida kolmandatest riikidest, - eksportida kolmandatesse riikidesse. 2. Liikmesriikidel võib lubada võtta meetmeid, millega tehakse erand lõike 1 kolmanda taande sätetest kvaliteedistandardite teatavate nõuete osas, et võimaldada eksportijatel järgida teatavate kolmandate riikide kaubandusnõudeid. Selline luba antakse määruse (EMÜ) nr 234/68 artiklis 14 sätestatud korras ning loa andmise suhtes kohaldatavad tingimused määratakse kindlaks samas korras. Artikkel 3 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 12. märts 1968 Nõukogu nimel eesistuja E. Faure [1] EÜT L 55, 2.3.1968, lk 1. -------------------------------------------------- I LISA Lõikelillede ühised kvaliteedistandardid I. TOOTE MÄÄRATLUS Käesolevaid standardeid kohaldatakse ühise tollitariifistiku rubriiki 06.03 A kuuluvate lillekimpudeks ja kaunistuseks sobivate värskete lõikelillede ja lillepungade suhtes. II. KVALITEEDINÕUDED A. Miinimumnõuded Tooted peavad olema ettevaatlikult lõigatud või nopitud sõltuvalt liigist ning olema jõudnud sobivasse kasvujärku. B. Liigitamine i) I klass Selle klassi tooted peavad olema hea kvaliteediga. Neil peavad olema asjaomase liigi ja vajaduse korral sordi (kultivari) tunnused. Kõik lõikelillede osad peavad olema: - terved, - värsked, - loomsete ja taimsete parasiitideta ning vabad nende tekitatud kahjustustest, - vabad pestitsiidide jääkidest ja muudest võõrkehadest, mis mõjutavad toote välimust, - muljutisteta, - kasvuvigadeta; nelkide puhul ei käsitata lõhestunud õietuppe kasvuveana. Ameerika aednelkide puhul tuleb lõhestunud tupplehtedega lilled siiski rõngastega kinnitada, lilli tuleb pakkuda eraldi ühtlikes partiides ning pakendid vastavalt märgistada. Varred peavad vastavalt liigile ja sordile (kultivarile) olema jäigad ja piisavalt tugevad, et õit (õisi) toetada. ii) II klass See klass hõlmab tooteid, mis ei vasta kõikidele I klassi nõuetele. Kõik lõikelillede osad peavad olema: - terved, - värsked, - loomsete parasiitideta. Lilledel võib siiski olla järgmisi vigu: - tühised väärmoodustised, - tühised muljutised, - haiguste või loomsete parasiitide põhjustatud tühised kahjustused, - nõrgemad, vähem jäigad varred, - väikesed jäljed pestitsiididega töötlemisest. Ükski lubatud viga ei tohi vähendada toodete säilivust, kaubanduslikku välimust ega kasutatavust. C. Ekstraklass I klassi nõuetele vastavaid tooteid, mille puhul ei ole ette nähtud kvaliteedihälbeid, märgistada tähisega "ekstraklass". Kõnealust liigitust ei või siiski kasutada lõhestunud tupplehtedega Ameerika aednelkide puhul. III. ERISÄTTED I A lisas teatava perekonna lillede suhtes kehtestatud erisätted on ülimuslikud käesoleva lisa sätete suhtes. IV. SUURUSNÕUDED Lõikelillede puhul peab suuruse järgi jaotamine vastama vähemalt järgmisele skaalale: Kood | Pikkus | 0 | lühemad kui 5 sentimeetrit või ilma varteta turustatavad lilled | 5 | 5–10 sentimeetrit | 10 | 10–15 sentimeetrit | 15 | 15–20 sentimeetrit | 20 | 20–30 sentimeetrit | 30 | 30–40 sentimeetrit | 40 | 40–50 sentimeetrit | 50 | 50–60 sentimeetrit | 60 | 60–80 sentimeetrit | 80 | 80–100 sentimeetrit | 100 | 100–120 sentimeetrit | 120 | üle 120 sentimeetri | Kõnealused pikkused hõlmavad ka õite pikkust. Lillede maksimum- ja miinimumpikkuse vahe ühes esitlusühikus (kobar, kimp, karp jms) ei või ületada: - 2,5 cm koodi 15 ja väiksemate koodide alla kuuluvate lillede puhul, - 5,0 cm koodide 20–50 alla (kaasa arvatud) kuuluvate lillede puhul, - 10,0 cm koodi 60 ja suuremate koodide alla kuuluvate lillede puhul. Lehvikukujuliselt esitletavate lillede puhul võib see vahe olla kaks korda suurem. Lehvikukujuliselt esitletavate suureõieliste krüsanteemide puhul võib see vahe olla kuni 20 cm koodide 20–50 alla (kaasa arvatud) kuuluvate lillede puhul. Eespool sätestatud suurusskaalat ja ühtlikke pikkusi ei kohaldata mimooside suhtes. Mimoosiokste miinimumpikkuseks kehtestatakse 20 cm. Siiski võib lubada kobaraid ja kimpe, mis koosnevad eranditult väikestest võsudest pikkusega alla 20 cm, tingimusel et pakenditele märgitakse sõnad "lühikesevarrelised" või muu samaväärne tekst. V. KVALITEEDIHÄLBED Iga esitlusühiku puhul on lubatud järgmised kvaliteedihälbed. i) I klass 5 % lõikelilledest võivad olla tühised vead, tingimusel et need ei mõjuta lillede ühtlikkust esitlusühikus. ii) II klass 10 % lõikelillede puhul on lubatud kõrvale kalduda asjaomase klassi nõuetest. Pool sellest määrast võib olla mõjutatud loomsetest või taimsetest parasiitidest. Kõnealused vead ei tohi vähendada toodete kasutatavust. VI. PAKEND JA ESITLUSVIIS A. Esitlusviis Esitlusühik (kobar, kimp, karp vms) peab koosnema viiest, kümnest või 10kordsest tükist. Harilikult üksikult või kaalu järgi müüdavate lillede puhul tehakse sellest reeglist erand. B. Ühtlikkus Iga esitlusühik (kobar, kimp, karp vms) peab sisaldama ühte ja samasse perekonda, liiki või sorti (kultivari) ning samasse kvaliteediklassi kuuluvaid lilli, mis peavad olema jõudnud samasse arenguastmesse. Lillede segud ning eri perekondade, liikide või sortide (kultivarid) lillede ja lõikerohelise segud on siiski lubatud, kui kasutatakse samasse kvaliteediklassi kuuluvaid tooteid ja kui segud asjakohaselt märgistatakse. C. Pakend Pakend peab toodet piisavalt kaitsma. Lõikelilledega otseses kokkupuutes olev paber või muu materjal peab olema uus. VII. MÄRGISTUS Kaubaga peavad kaasas olema järgmised andmed. A. Identifitseerimine Saatja või | nimi ja aadress või koodmärk | pakendaja | | B. Toote liik - perekond, - lillede liik või sort (kultivar) või värvus, - vajaduse korral sõna "segu" (või samaväärne termin). C. Toote päritolu (ei ole kohustuslik) Päritolupiirkond või riigi, piirkonna või koha nimi. D. Kaubanduslikud andmed - klass, - suurus (pikkuskood) või miinimum- ja maksimumpikkus, - arv või netomass. E. Ametlik kontrollmärk (ei ole kohustuslik) -------------------------------------------------- II LISA Värske lõikerohelise ühised kvaliteedistandardid I. TOOTE KIRJELDUS Käesolevaid standardeid kohaldatakse ühise tollitariifistiku alamrubriiki 06.04 A II kuuluva värske lõikerohelise, lehtede, okste ja muude taimeosade suhtes. II. KVALITEEDINÕUDED Tooted peavad olema: - värske välimusega, - vabad pestitsiidide jääkidest ja muudest võõrkehadest, mis mõjutavad toote välimust, - loomsete ja taimsete parasiitideta ning vabad nende tekitatud kahjustustest, mis rikuvad toote üldist kaubanduslikku välimust, - ilma vigadeta, nagu muljutised või närbumine, mis rikuvad toote üldist kaubanduslikku välimust, - ülemäärase pinnaniiskuseta, - liigile või sordile iseloomuliku värvusega. Tooted peavad olema ettevaatlikult lõigatud ning jõudnud sobivasse küpsusetappi. III. ERISÄTTED II A lisas ettenähtud erisätetega rohelise spargli kohta täiendatakse käesoleva lisa sätteid. IV. KVALITEEDIHÄLBED Iga esitlusühiku puhul on lubatud järgmised kvaliteedihälbed: 10 % puhul värskest lõikerohelisest on lubatud kõrvale kalduda punktis II loetletud nõuetest. V. MÄRGISTUS Kaubaga peavad kaasas olema järgmised andmed. A. Identifitseerimine Saatja või | nimi ja aadress või koodmärk | pakendaja | | B. Tooteliik "Värske lõikeroheline" või perekond või liik. --------------------------------------------------